Mulla Krekar siktet for terrorplanlegging og begjært utlevert til Italia

Mulla Krekar er siktet for terrorplanlegging i Italia og ble i natt pågrepet i fengsel. Samtidig slo politiets beredskapstropp til mot to adresser på Østlandet og pågrep to personer.

12. nov. 2015 08:25 Sist oppdatert 12. november 2015

Krekar sonet en dom i Kongsvinger fengsel da han ble pågrepet av PST. Brynjar Meling, Krekars forsvarer, bekrefter pågripelsen.

–Jeg vet at han er pågrepet og er på vei fra Kongsvinger til Oslo nå. Og jeg vet at det går rykter om et rettsmøte i Oslo tingrett fredag. Jeg vet ikke mer om siktelsen enn det som er kommet frem i mediene og at det skal ha noe med terrorplanlegging å gjøre. Jeg vet ikke hvem de andre pågrepne er, sier Meling til Aftenposten.

– Kom dette helt overraskende på deg?

–Ja, sier Meling, som torsdag formiddag skal møte sin klient i Oslo.

Dette skrev Krekars forsvarerer, Brynjar Meling på Twitter torsdag morgen:

Siden i fjor har norske myndigheter jobbet for å få til en avtale om å overføre mulla Krekar til Italia. Les Aftenpostens sak fra februar for å forstå bakgrunnen for nattens pågripelse:

Les også Regjeringens hemmelige Krekar-plan

PST og Beredskapstroppen slo til

– Vi har sammen med Beredskapstroppen etter en rettsanmodning bistått italienske myndigheter i pågripelse av tre personer og ransakelser i forbindelse med pågripelsen, sier Siv Alsén i Politiets sikkerhetstjeneste (PST) til Aftenposten.

Aftenposten skrev i februar at norske myndigheter siden i fjor har jobbet for å få til en avtale om å overføre mulla Krekar til Italia.

«TV 2 får bekreftet at det nå foreligger en avtale mellom Norge og Italia om utlevering av Krekar», skriver TV 2. Det er dermed opp til retten å avgjøre om vilkårene for utlevering er oppfylt.

Ifølge TV" vil de pågrepne bli fremstilt for Oslo tingrett fredag, der retten skal ta stilling til utlveringsbegjæringene.

Advokat Brynjar Meling sammen mullah Krekar i Oslo tingrett. Nesvold, Jon Olav

17 pågrepet for «internasjonal terrorisme»

Den italienske avisenla Stampaskriver at til sammen 17 personer er pågrepet ulike steder i Italia og andre europeiske land i morgentimene torsdag. Også nyhetsbyrået ANSAmelder om pågripelsene.

Avisen Il Fatto Quotidiano skriver at myndighetene i Storbritannia, Norge, Finland og Sveits var involvert i aksjonen.

La Stampa skriver at Krekar er mistenkt for å planlegge et terrorangrep i Italia.

I Italia ble pågripelsene utført av det italienske antiterrorpolitiet ROS, som er en del av den paramilitære politistyrken Carabinieri.

Nyhetsbyrået Reuters skriver at aksjonen hadde kodenavnet «JWEB» og at de pågrepne er mistenkt for «internasjonal terrorisme». En talsmann sier til byrået at ingen av de pågrepne er italienske.

Det er varslet at justismyndigheten i landet vil holde en pressekonferanse i Roma klokken 11 torsdag.

Samtaler med Italia

Etter det Aftenposten fikk opplyst fra flere uavhengige kilder tidligere i år, var det møter og samtaler på embetsverksnivå mellom italienske og norske myndigheter om mulla Krekar i 2014. Italienerne skal i fjor ha sagt seg villig til å gå i dialog om en mulig overføring og møtte norske representanter om dette.

«Hvor er menneskerettighetene?» sto det på en plakat mulla Krekars holdt opp i retten da hanvar tiltalt for trusler. Junge, Heiko

Saken skal også ha blitt tatt opp på politisk nivå i fora der de to landenes ansvarlige politikere har møtt hverandre.

Mulla Krekar var på nippet til å bli utlevert fra til Australia. Les om

Det var TV 2 som først meldte om pågripelsene torsdag morgen.

Krekar satt allerede fengslet

Krekar ble for to uker siden dømt til ett år og seks måneders fengsel for trusler.

Den 59 år gamle kurderen fra Nord-Irak, som egentlig heter Najmuddin Faraj Ahmad, var i Oslo tingrett tiltalt for uttalelser han kom med i et NRK-intervju i februar i år. Politiet mente uttalelsene må oppfattes som trusler og som en oppfordring til å ta livet av Halmat Goran, en norsk kurder som Krekar tidligere er dømt for å ha truet på livet.

I intervjuet sa Krekar at enhver som kjenner dødsstraffen til kurderen, «står fritt til å drepe ham». Han uttalte videre at han ville sende en «gave» til den som dreper vedkommende.

Les også:

Les også Mulla Krekar viste frem egenskrevet plakat i retten

Solberg vil samarbeide med Italia

Statsminister Erna Solberg (H) vektlegger at samarbeid med allierte land er viktig i kampen mot terror og sier at Krekar kan bli utlevert til Italia.

– Det er jo for det første et leit scenario å se at vi har pågrepet flere personer i en terrorsak mot andre, også må rettsprosessen gå sin vei. Men i utgangspunktet er det ikke noe problem med en utlevering til en straffesak i Italia, sier Solberg til NTB.

– Først og fremst så skal vi samarbeide om arbeid mot terrorangrep uansett hvor det er, men i et land som vi er alliert med er det jo enda viktigere at vi samarbeider godt, sier statsministeren.

Dømt, utvist og tiltalt

Uttalelsene falt bare en drøy måned etter at han hadde sonet ferdig en dom på to år og ti måneder for trusler mot statsminister Erna Solberg, samt mot Goran og to andre norsk-kurdere som alle hadde deltatt i brenning av Koranen.

Påtalemyndigheten mente truslene ble uttalt under særdeles skjerpende omstendigheter siden de ble fremsatt for et stort publikum på riksdekkende TV.

Krekar er formelt utvist fra Norge, men myndighetene er forhindret fra å sende ham til Irak fordi det er risiko for at han vil bli dødsdømt i hjemlandet.

Mulla Krekar kom til Norge som kvoteflyktning fra Nord-Irak i 1991. Året etter fikk han familieforening med kone og barn.

Aftenposten kommer tilbake med mer.

Fakta Najmuddin Faraj Ahmad (mullah Krekar) i Norge 1991: Kom til Norge som kvoteflyktning fra Nord-Irak. Søker og får familiegjenforening.1992: Formelt anerkjent som flyktning sammen med sin familie og innvilget asylstatus.1990-tallet: Reiser jevnlig til Irak for å organisere en militant islamistisk bevegelse i de kurdiske områdene.1994: Stifter Islamsk Visjon, et trossamfunn som er blitt betegnet som et samlingssted for de mest fundamentalistiske kurderne i Norge.2001: Ansar al-Islam blir dannet med Krekar som leder. Gruppen gjennomfører massakrer og terrorhandlinger rettet mot de kurdiske selvstyremyndighetene i årene som kommer. USA mener det er en terrororganisasjon.2002: Krekars aktiviteter blir kjent i den norske offentligheten.Februar 2003: Daværende kommunalminister Erna Solberg (H) beslutter at Krekar skal utvises i henhold til daværende § 38 første ledd i utlendingsloven, av hensyn til rikets sikkerhet.Mars 2003: Siktet for terrorisme. Lagmannsretten opphevet fengslingen av mangel på bevis. Saken blir henlagt.2004: Blir pågrepet, siktet for medvirkning til drapsforsøk og selvmordsbombing. Saken henlagt etter et halvt år.Våren 2005: Anlegger sak mot den norske stat for å få utvisningsvedtaket kjent ugyldig.September 2005: Oslo tingrett avgjør at utvisningen er gyldig.2006: Utvisningen blir stadfestet i lagmannsretten2006: Blir oppført som terrorist på en liste offentliggjort av amerikanske myndigheter og FNs sikkerhetsråd fører Krekar opp på sin liste over aktive støttespillere for Al-Qaida.2007: Høyesterett stadfester utvisningen, som dermed er rettskraftig.2009: Stifter bevegelsen Rawt, som han hevder har flere tusen medlemmer og skal stå sterkt blant kurdiske flyktninger i Iran.2010: Natt til 25. januar blir det avfyrt flere skudd inn i leiligheten til Krekar på Tøyen. Krekars svigersønn (27) ble skadet. Nesten et år senere ble en iraksk mann pågrepet og siktet for drapsforsøk.2010: Sier at dersom han blir drept etter å ha blitt sendt ut av Norge, vil personen som står ansvarlig for utsendelsen lide samme skjebne. Han navnga Erna Solberg som et eksempel.2012: Krekar blir av Borgarting lagmannsrett i desember 2012 dømt til fengsel i to år og ti måneder for trusler mot Erna Solberg og tre kurdere. Frifinnes for oppfordring til terror.2013: Tysk politi slår til mot Krekars nettverk Rawt i Tyskland. Ransaker hjemmene til ti personer.Januar 2015: Løslates fra Kongsvinger fengsel 25. januar 2015 etter endt soning.Februar 2015: Kom med uttalelser i et NRK-intervju som førte til at politiet pågrep ham og siktet ham for offentlig å ha oppfordret til straffbar handling og trusler.Oktober 2015: Dømt til fengsel i ett år og seks måneder for trusler. Kilder: Aftenposten, NRK, Store Norske leksikon, Norsk jihad - muslimske ekstremister blant oss av Lars Akerhaug. Vis mer